Խխունջների մրցավազք

thumb|right|Նույնականացման համարներով մրցող խխունջներ
**Խխունջների մրցավազք**, արագության մրցույթ, որում մասնակցում են խխունջները։ Հայտնի է հիմնականում Մեծ Բրիտանիայում և Եվրոպայի մի քանի երկրում։ Մրցավազքում օգտագործվում են այգու խխունջները։

## Կանոններ
Մասնակից խխունջներից յուրաքանչյուրն ունի անուն և նշված է համարով, նույնականացման համարը սոսնձված կամ ներկված է պատյանին։ «Վազքը» սովորաբար անցկացվում է խոնավ կտորով պատված սեղանի վրա, որի վրա գծվում է 30-50 սմ շառավղով շրջան։ Մինչ մրցույթի սկսվելը, խխունջները տեղադրվում են շրջանի կենտրոնում։ Հաղթում է այն խխունջը, որն առաջինն է հասնում շրջանագծին։ Որոշ դեպքերում «ուղին» կարող է բաղկացած լինել մի քանի համակենտրոն շրջանակներից: Երբեմն մրցատարածությանը քսում են սխտորի էսենցիա, որի հոտը, ենթադրաբար, գրավում է խխունջներին։

## Պատմություն և տարածում
Խխունջների առաջին հայտնի մրցավազքն անցկացվել է 1920 թվականի հունվարին ֆրանսիացի նորարար մանկավարժ Սելեստին Ֆրեյնեի կողմից՝ օգտագործելով գրատախտակը որպես «ուղի»։

Կանոնավոր կերպով անցկացվող ամենահին մրցույթը «աշխարհի առաջնությունն» է, որն անցկացվում է անգլիական Նորֆոլկի Կոնգամ քաղաքում կրիկետի դաշտում. առաջին մրցումը այս քաղաքում կազմակերպվել է 1960 թվականին Թոմ Էլսի կողմից, որն այցելել էր Ֆրանսիա և ներկա եղել նմանատիպ միջոցառման: Միջին հաշվով մոտ 200 խխունջ մասնակցում է մրցավազքին մի քանի միանման սեղանների վրա։ 

Այս մրցումների ռեկորդը պատկանում է խխունջ Արչիին, որը 1995 թվականին երկու րոպեում անցավ 13 դյույմ (33 սմ) տարածություն։ 2010 թվականին Սիդնի խխունջը նույն տարածությունն անցավ երեք րոպե քառասունմեկ վայրկյանում։

Հեյկի խխունջը, որն անվանվել է Ֆորմուլա 1-ի ավտոարշավորդ Հեյկի Կովալայնենի պատվին, նույն տարածությունը հաղթահարել էր երեք րոպե և երկու վայրկյանում, ինչը Արչիի ռեկորդից հետո ամենալավ արդյունքն էր։

Խխունջների ամենահայտնի մրցավազքը այսպես կոչված «*Guinness Gastropod Championship*»-ն է, որն անցկացվում է Լոնդոնում և հովանավորում է «*Guinness*» գարեջրի ապրանքանիշը։ Առաջին նման միջոցառումը, որը կազմակերպվել է 1999 թվականին, մեկնաբանել է հայտնի մրցարշավային մեկնաբան Ջոն Մաքքրիկը, որն օգտագործել է «Պատրաստ, կայուն, դանդաղ» արտահայտությունը որպես մեկնարկի ազդանշան, որը հետագայում դարձել է մրցույթի պաշտոնական կարգախոսը։ Մեկ տարի անց Գինեսը ցուցադրեց խխունջների մրցավազքը գովազդային տեսահոլովակում իր «*Bet on Black*» արշավի համար, որն արժանացավ արծաթե մրցանակի Կաննի առյուծներ միջազգային գովազդային փառատոնում։

1992 թվականից հայտնի խխունջների մրցավազքը, որը կոչվում է «Խխունջների մրցավազքի մեծ առաջնություն», պարբերաբար անցկացվում է անգլիական Սնեյլվել գյուղում, Քեմբրիջշիր, որպես ամենամյա ամառային տոնավաճառի մի մաս: Միջոցառման ընթացքում գյուղ է այցելում միջինը 400 զբոսաշրջիկ՝ տեղի բնակչության թվի կրկնապատիկը:

Մայրցամաքային Եվրոպայում խխունջների ամենահայտնի մրցավազքն անցկացվում է ամեն տարի մայիսին Օզենբախում, Էլզաս: ֆրանսիական խխունջների մրցավազքի առաջնությունների շարքում առավել հայտնի է Լագարդերի մրցավազքը, որին մասնակցող բոլոր կենդանիները, բացառությամբ հաղթողի, սպանվում են միջոցառումից հետո և հանդիսատեսին մատուցվում որպես խորտիկ։

## Ծանոթագրություններ

## Արտաքին հղումներ
*Տեսանյութ Խխունջների մրցավազքի աշխարհի առաջնության մասին
*Խխունջների մրցավազքի աշխարհի առաջնություն, *snailracing.world*
*Խխունջների մրցավազքի աշխարհի առաջնություն, պահոց արդյունքներ Կոնգամի մրցաշարերից (2008-2019)

Կատեգորիա:Կենդանիները սպորտում
Կատեգորիա:Փորոտանիներ